ধর্মীয় স্বাধীনতা বিলুপ্ত হলে কি 'অন্যান্য ধর্মও প্রজাতন্ত্রে শান্তিতে' পালন করা যায়? একদিকে ধর্মীয় স্বাধীনতা বিলুপ্ত হলো, অন্যদিকে প্রজাতন্ত্রের রাষ্ট্রধর্ম ইসলাম হলো- বিষয়টি খুবই পরিষ্কার। বুঝতে কোনো অসুবিধা হয় না। যারা সরকারের দায়িত্বে থেকে ক্ষমতা ব্যবহার করে কাজটি করেছেন, তাদের উদ্দেশ্য দেশে মৌলবাদ উত্থানে সহযোগিতা প্রদান। এর দ্বারা জঙ্গিদের সন্ত্রাসকে আইনগত অনুমোদন দেওয়ার কূটকৌশল সুস্পষ্টভাবে অনুধাবন করা যায়। আর ইসলামকে রাষ্ট্রধর্ম করে ধর্মান্ধদের ফায়দা লোটার জায়গাটিও তৈরি করে দেওয়া হয়। অন্যদিকে অন্য ধর্মের মানুষের ধর্মীয় পরিচয়ের দিকটিকে অবমাননা করা হয়। নাগরিক হিসেবে তার মর্যাদা ক্ষুণ্ন করে তাকে অধস্তন করা হয়। সংবিধানে ধর্মীয় স্বাধীনতা বিলুপ্ত করলে ধর্মীয় অনুষ্ঠানকে ধর্মান্ধ গোষ্ঠীর হাতে জিম্মি করা হয়।